અમદાવાદ: નોટબંધીના ર૭ દિવસ પછી આજે પણ નાણાં ઉપાડવાની ખેેંચ યથાવત્ રહી છે. પગારના પૈસા ખાતામાં જમા હોવા છતાં પણ રવિવારની રજામાં બેન્કો બંધ હોવા ઉપરાંત એટીએમ ખાલીખમ હોવાથી લોકો હેરાનગતિ ભોગવી રહ્યા હતા. આજ સવારથી બેન્કોની બહાર અને ચાલુુ એટીએમમાં લાંબી કતારો લાગી ગઇ છે. બેન્કો પાસે મર્યાદિત કેશ આવતી હોઇ એટીએમમાં પણ મર્યાદિત રકમ જ રિફીલ કરવામાં આવતાં મોટા ભાગના એટીએમમાં રૂપિયા ખૂૂટી પડ્યા હતા. આજે રવિવારની રજા બાદ આજે બેન્ક ઉઘડતાં પહેલાં વહેલી સવારથી લોકોએ પૈસા ઉપાડવા લાઇનો લગાવી છે. બેન્કમાં રૂપિયા જમા કરાવવા અને ઉપાડવા માટે કામ-ધંધો છોડીને લોકોને લાઇનમાં ઊભાં રહેવું પડે છે. આરબીઆઇ પાસેથી પૂરતા રૂપિયા નહીં મળતાં બેન્કો તમામ ખાતેદારો સચવાઇ રહે તે માટે રૂ.ર૪,૦૦૦ની ઉપાડની મર્યાદા હોવા છતાં મર્યાદિત રકમ ઉપાડ પેટે ખાતેદારોને આપી રહી છે. અત્યારે આ પરિસ્થિતિ વચ્ચે બેન્કોની હાલત કફોડી છે.